钦定古今图书集成/明伦汇编/宫闱典/第064卷 > 宋
## 钦定古今图书集成/明伦汇编/宫闱典/第064卷 > 宋

宋定皇太子冠服之制。

按《宋史舆服志》：“皇太子之服，一曰衮冕，二曰远游冠，
朱明衣，三曰常服。衮冕，青罗表，绯罗红绫里，涂金银
钑花饰，犀簪导，红丝组，前后白珠九旒二纩贯水晶
珠。青罗衣绣山龙、雉火、虎蜼五章。红罗裳，绣藻、粉米、
黼黻四章。红罗蔽膝，绣山火二章。白纱中单，青褾襈、
裾。革带涂金银钩䚢。瑜玉双佩，四采织成大绶，结二”
玉环，金涂银钑花饰，青罗袜带，红罗勒帛。玉具剑，金
涂银钑花，玉镖首，白罗袜，朱履，金涂银扣，从祀则服
之。远游冠，十八梁，青罗表，金涂银钑花饰，犀簪导，红
丝组为缨博山，《政和》加附蝉。朱明服，红花金条纱衣，
红纱里，皂褾襈，红纱裳，红纱蔽膝，并红纱里，白花罗
中单，皂褾襈，白罗方心曲领，罗袜，黑舄，革带，剑，佩、绶，
馀同衮服，扶带，勒帛，执桓圭。受册、谒庙、朝会则服之。
常服，皂纱折上巾，紫。公服，通犀，金玉带。

### 太宗淳化三年赠子元僖为昭成太子

按《宋史太宗本纪》，淳化三年十一月己亥，许王元僖
薨。按《汉恭宪王传》：元僖，太宗第二子，初名德明，太
平兴国七年出阁，授检校太保同平章事，封广平郡
王，与兄卫王德崇同日受封。八年进封陈王，改名元
佑。诏自今宰相班宜在亲王上。宰相宋琪、李昉请遵
旧制，不允。宋琪等恳请久之，上曰：“宰相之任，实总百
揆，与群司礼绝。藩邸之设，止奉朝请而已。元佐等尚
幼，欲其知谦逊之道，卿等无固让也。”雍熙二年，元佐
被疾，以元僖为开封尹兼侍中，改今名，进封许王，加
中书令。上为娶隰州团练使李谦漙女为夫人，因谓
宰相曰：“朕尝语诸子，今姻偶皆将相大臣之家，《六礼》
具备，得不自重乎？”淳化元年，宰相吕蒙正复上言，乞
班诸王下，诏不允。三年十一月己亥，元僖早入朝，方
坐殿庐中，觉体中不佳，径归府，车驾遽临视，疾已亟，
上呼之犹能应，少顷遂薨。上哭之恸，废朝五日，赠皇
太子，谥恭孝。元僖姿貌雄毅，沈静寡言。尹京五年，政
事无失。及薨，上追念不已，悲泣达旦不寐，作《思亡子
诗》示近臣。未几，人有言元僖为嬖妾张氏所惑，张颇
专恣，捶婢仆有至死者，而元僖不知。张又于都城西
佛寺招魂，葬其父母，僣差逾制。上怒，遣昭宣使王继
恩验问，张缢死，左右亲吏悉决杖停免，毁张氏父母
冢墓，亲属皆配流。开封府判官、右谏议大夫吕端、推
官职方员外郎陈载，并坐裨赞有失，端黜为卫尉少
卿，载为殿中侍御史，许王府谘议，工部郎中赵令图、
侍讲库部员外郎阎象，并坐辅导无状，削两任，免。诏
停册礼，以一品卤簿葬。真宗即位，始诏中外称“太子”
之号焉。乾兴初，改谥，无子。

### 至道元年立寿王元侃为皇太子定册立之礼及与百官相见之仪

按《宋史太宗本纪》，至道元年“八月壬辰，诏立寿王元
侃为皇太子。改名恒，兼判开封府。大赦。文武常参官
子为父后见任官者赐勋一转。癸巳以尚书左丞李
至、礼部侍郎李沆并兼太子宾客。九月丁卯御朝元
殿。册皇太子。冬十月甲戌朔，皇太子让。宫僚称臣，许
之”按《真宗本纪》。真宗应符稽古神功让德文明武
定章圣元孝皇帝，讳恒，太宗第三子也。母曰元德皇
后李氏。初，乾德五年，五星从镇星聚奎。明年正月，后
梦以裾承日，有娠，十二月二日，生于开封府第，赤光
照室，左足指有文成天字。幼英睿，姿表特异，与诸王
嬉戏，好作战阵之状，自称元帅，太祖爱之，育于宫中。
尝登万岁殿，升御榻坐，太祖大奇之，抚而问曰：“天子
好作否？”对曰：“由天命耳。”比就学受经，一览成诵。初名
德昌，太平兴国八年，授检校太保、同中书门下平章
事，封韩王，改名元休。端拱元年封襄王，改元侃。淳化
五年九月进封寿王，加检校太傅、开封尹。至道元年
八月立为皇太子，改今讳，仍判府事。故事，殿庐幄次
在宰相上，宫僚称臣，皆推让弗受。见宾客李至、李沆，
必先拜，迎送降阶及门。开封政务填委，帝留心狱讼，
裁决轻重，靡不称惬，故京狱屡空，太宗屡诏嘉美。三
年二月，太宗崩，奉遗制即皇帝位。按《礼志》，至道元
年八月壬辰，诏立皇太子，命有司草具册礼，以翰林
学士宋白为册皇太子礼仪使。有司言，“前代太子无
执圭之文，请如王公之制，执桓圭。馀如旧制。”九月丁卯，太宗御朝元殿，陈列如元会仪。帝衮冕，设黄麾仗
及宫县之乐于庭。百官就位，太子常服乘马就朝元
门外幄次，易远游冠、朱明衣。所司赞引，三师、三少导
从至殿庭位，再拜起居毕，分班立。太常博士引摄中
书令就西阶，解剑、履，升殿，诣御坐前，俛伏，兴，奏宣制，
降就剑、履位，由东阶至太子位东，南向称“有制”，太子
再拜。中书侍郎引册案就太子东，中书令北面跪读
册毕，太子再拜受册，以授右庶子；门下侍郎进宝授
中书令，中书令授太子，太子以授右庶子，各置于案。
由黄道出，太子随案南行，乐奏《正安》之曲，至殿门，乐
止，太尉升殿称贺，侍中宣制答如仪。皇太子易服乘
马还宫，百官赐食于朝堂。中书门下、枢密院师保而
下诣太子参贺，皆序立于宫门之外。庶子版奏“外备，
内臣褰帘”，太子常服出次坐。中书门下、文武百官、枢
密师保、宾客而下再拜，并答拜。四品以下官参贺，升
坐受之。越三日，具卤簿谒太庙，常服乘马出东华门，
升辂。仪仗内行事官乘车者，并服礼衣，馀皆裤褶，乘
马导从。有司言：“唐礼，宫臣参贺皆舞蹈，开元始罢之。
故事，百官及东宫接见，祗呼皇太子，上笺启称皇太
子殿下，百官称名，宫官称臣，常行用左春坊印，宫中
行令。又按唐制，凡东宫处分论事之书，太子并书令，
左右庶子以下署名姓，宣奉行书，按画日。其与亲友
师傅，不用此制。今请如开元之制，宫臣止称臣，不行
舞蹈之礼。今皇太子兼判开封府，其所上表状，即署
太子之位。其当申中书、枢密院，祗判官等署。馀断案
及处分公事，并画诺。”诏惟改“诺”为准，馀并从之。其朝
皇后仪，止用宫中常礼。时真宗以寿王为皇太子兼
判开封，请见僚属称名而免称臣。又按志：皇太子
与百官相见。至道元年，有司言：百官见皇太子，自两
省五品、尚书省、御史台四品、诸司三品以上，皆答拜，
馀悉受拜。宫官自左右庶子以下，悉用参见之仪。其
宴会，位在王公上，与师、傅、保相见。《政和新仪》：“前一日，
所司设师、傅、保以下次于宫门外道西，南向；设轩架
之乐于殿庭近南，北向。”其日质明，诸卫率各勒所部，
屯门到仗。典谒设皇太子位于殿东阶下，西向；设师、
傅、保位于殿西阶之西，三少位于傅、保之南稍却，俱
东向北上。师、傅保以下，俱朝服至宫门，通事舍人引
就次。左庶子请内严，通事舍人引师、傅保立于正殿
门之西，三少在其南稍却，俱东向北上。左庶子言“外
备。”诸侍奉之官各服其器服，俱诣阁奉迎。皇太子朝
服以出，左右侍卫如常仪，轩架作《翼安》之乐，至东阶
下，西向立，乐止。通事舍人引师、傅、保及三少入就位，
轩架作《正安》之乐，至位，乐止。皇太子再拜，师、傅、保以
下答拜。通事舍人引师、傅、保以下出，轩架《正安》之乐
作，出门乐止。左庶子前跪称：“左庶子某言，礼毕，皇太
子入，左右侍卫及乐作如来仪。”按《舆服志》，太宗至
道元年，太常礼院言：“南郊，皇太子克亚献，合著祭祀
服。”准制度，衮冕以组为缨，色如其绶，青纩充耳。元衣、
𫄸裳凡九章，每章一行，重以为等，皆织为之。白纱中
单，黻领、青褾、襈、裾，革带，金钩䚢，大带、素带不朱里，亦
纯以朱绿，纽约用组，黻随裳色，三章。朱组双大绶，四
采，赤白褾襈，纯朱质，长一丈八尺，三百二十首，广九
寸。小双绶长二尺六寸，色同大绶，而首半之，间施二
玉环。朱袜，赤舄，舄加金饰。馀同旧制。侍从、祭祀及谒
庙，加元服、纳妃则服之。诏依上制造。又按《志》：皇太
子宝，至道元年制，皇太子受册金宝，方二寸，厚五分，
系以朱组大绶，连玉环，金斗。金检，长五寸，阔二寸，厚
二分，裹以红绵，加红罗泥金帊，纳于小盝，盝以金装，
内设金床。又盝二重，皆覆以红罗销金帊。盝及腰舆、
行马，皆银装金涂，他法物皆银为之。钑花涂金中兴
宝，龟钮，金涂银检，上勒“皇太子宝”四字；金涂银宝斗，
黝漆盝三重，并锦拓里，外以金涂银百花凤叶子，五
明装，钥以金锁，载以黝漆腰舆。行马册，制用珉玉，
简长一尺二寸，阔一寸二分，简数从字之多少，联以
金绳，首尾结带，前后褾首四枚，二枚画神，二枚刻龙
镂金，若奉护之状。藉以锦褥，覆以绯罗泥金夹帊。册
匣长广取容册，涂以朱漆，金镂百花，凸起行龙，金锁
帉錔，覆以红罗绣盘，龙蹙金帊，承以金装长竿床，金
龙首、金鱼钩，又以红丝为绦萦匣册案涂朱漆，以销
金红罗覆之。按《寇准传》：太宗在位久，冯拯等上疏
乞立储贰，帝怒，斥之岭南，中外无敢言者。准初自青
州召还，入见帝足创甚，自褰衣以示准，且曰：“‘卿来何
缓耶’？准对曰：‘臣非召不得至京师’。帝曰：‘朕诸子孰可
以付神器者’？准曰：‘陛下为天下择君，谋及妇人，中官
不可也；谋及近臣不可也。唯陛下择所以副天下望
者’。”帝俛首久之，屏左右曰：“襄王可乎？”准曰：“知子莫若
父，圣虑既以为可，愿即决定。”帝遂以襄王为开封尹，
改封寿王，于是立为皇太子。庙见还，京师之人拥道
喜跃，曰：“少年天子也。”帝闻之不怿，召准谓曰：“人心遽
属太子，欲置我何地？”准再拜贺曰：“此社稷之福也。”帝
入语后嫔，宫中皆前贺，复出，延准饮极醉而罢。按《吕端传》：太宗不豫，真宗为皇太子，端日与太子问起
居。及疾大渐，内侍王继恩忌太子英明，阴与参知政
事李昌龄、殿前都指挥使李继勋、知制诰胡旦谋立
故楚王元佐。太宗崩，李皇后命继恩召端，端知有变，
锁继恩于阁内，使人守之而入。皇后曰：“宫车已晏驾，
立嗣以长，顺也。今将如何？”端曰：“先帝立太子，正为今
日，今始弃天下，岂可遽违命有异议耶？”乃奉太子至
福宁庭中。真宗既立，垂帘引见群臣，端平立殿下不
拜，请卷帘，升殿审视，然后降阶，率群臣拜呼万岁。
按《东轩笔录》：太宗以元良未立，虽意在真宗，尚欲遍
知诸子，遂命陈抟历抵王宫以相诸王。抟回奏曰：“寿
王真他日天下主也。臣始至寿邸，见二人坐于门，问
其姓氏，则曰：‘张旻、杨崇勋，皆王左右之使令。然臣观
二人他日皆至将相，即其主可知’。”太宗大喜。是时真
宗为寿王，异日张旻、侍中、杨崇勋使相，皆如抟之相
也。

按《国老谈苑》：真宗皇帝天资仁孝，性尤谦慎。淳化中，
册为皇太子，圣朝亲王班在宰相之下，至是升储帝，
亦固让，遂仍旧贯。凡东宫故事，多所损益。至于官僚
称“殿下立妃”，皆乞寝罢。太宗并嘉纳之。故庄穆皇妃
讫太宗世，止为皇太子夫人。其兢业逊避如此。

### 真宗天禧二年立皇子昇王祯为皇太子

按《宋史真宗本纪》，天禧二年八月“庚寅，群臣请立皇
太子。从之。甲辰，立皇子昇王为皇太子。大赦天下，宗
室加恩群臣，赐勋一转。壬子以李迪兼太子宾客。癸
丑，作《元良箴》赐皇太子。”九月丁卯册皇太子按仁
宗本纪，仁宗体天法道极功全德神文圣武睿哲明
孝皇帝，讳祯，初名受益，真宗第六子，母李宸妃也。大
中祥符三年四月十四日生。章献皇后无子，取为己
子养之。天性仁孝宽裕，喜愠不形于色。七年，封庆国
公。八年，封寿春郡王，讲学于资善堂。天禧元年，兼中
书令。明年，进封昇王。九月丁卯，册为皇太子，以参知
政事李迪兼太子宾客。癸酉，谒太庙。四年，诏“五日一
开资善堂，太子秉笏南向立，听辅臣参”决诸司事。干
兴元年二月戊午，真宗崩，遗诏太子即皇帝位。
按《续通鉴纲目》：天禧四年六月，寇准罢。时帝得风疾，
事多决于皇后，寇准，李迪以为忧。一日，准请间曰：“皇
太子人所属望，愿陛下思宗庙之重，传以神器，择方
正大臣羽翼之。”丁谓、钱惟演，妄人也，不可以辅少主。
帝然之。准密令杨亿草表，请太子监国，且欲援亿辅
政。已而准被酒漏言，谓闻之曰：“即日上体平，朝廷何
以处此？”李迪曰：“太子监国，古制也，何不可之有？”谓力
诤。准请罢其政事，帝不记，与准有成言，竟罢为太子
太傅，封莱国公。秋，七月，贬寇准知相州。帝始得疾，自
疑不起，常卧。宦者周怀政股与之谋，欲令太子监国。
怀政，东宫官也，出告寇准。已而事泄，准罢，丁谓等因
疏斥之，使不得亲近。怀政忧惧不自安，阴谋奉帝为
太上皇而传位太子，罢皇后、预政，杀丁谓而复相准。
客省使杨崇勋等以其谋告谓，谓即微服夜乘犊车，
挟崇勋诣曹利用，议明日以闻。诏命曹玮讯之，怀政
具服。帝怒甚，欲责及太子，群臣莫敢言。李迪从容奏
曰：“陛下有几子，乃欲如是！”帝悟，乃止诛怀政。谓与皇
后谋，并发朱能《天书》妖妄事，遂贬准为太常卿、知相
州。九月，诏太子参让朝政，诏自今军国大事，取旨如
故，馀皆委皇太子同宰相、枢密等参议施行。太子固
让，不允，遂开资善堂亲政，皇后裁决于内，而丁谓用
事，中外以为忧。王曾谓钱惟演曰：“太子幼，非中宫不
能立；中宫非倚太子则人心亦不附。后若加恩太子
则太子安，太子安则刘氏安矣。”惟演乘间言之，后深
纳焉。

### 仁宗嘉祐七年诏以宗实为皇子

按《宋史仁宗本纪》，嘉祐七年“八月己卯，诏以宗实为
皇子。癸未赐名曙。庚子以立皇子告天地宗庙诸陵。
九月乙巳朔以皇子为齐州防御使，进封钜鹿郡公。
冬十月乙亥，皇子表辞所除官赐诏不允”按《英宗
本纪》，英宗体干应历隆功盛德宪文肃武睿圣宣孝
皇帝，讳曙，濮安懿王允让第十三子。母曰仙游县君
任氏，明道元年正月三日生于宣平坊第。初，王梦两
龙与日并坠，以衣承之。及帝生，赤光满室，或见黄龙
游光中。四岁，仁宗养于内。宝元二年，豫王生，乃归濮
邸。帝天性笃孝，好读书，不为燕嬉亵慢，服御俭素如
儒者。每以朝服见教授曰：“师也，敢弗为礼！”时吴王宫
教吴克进《宗室六箴》，仁宗付宗正，帝书之屏风以自
戒。景祐三年，赐名宗实，授左监门卫率府副率，累迁
右羽林军大将军、宜州刺史。皇祐二年，为右卫大将
军、岳州团练使。嘉祐中，宰相韩琦等请建储，仁宗曰：
“宗子已有贤知可付者，卿等其勿忧。”时帝方服濮王
丧。六年十月辛卯，起为秦州防御使、知宗正寺，帝以
终丧辞，奏四上乃听。丧终，复授前命，又辞。七年八月，
许罢宗正，复为岳州团练使。戊寅，立为皇子。癸未，改
今名。帝闻诏称疾，益坚辞。诏同判大宗正事、安国公从古等往喻旨，即卧内起，帝以入。甲辰，见清居殿。自
是，日再朝，或入侍禁中。九月，迁齐州防御使、钜鹿郡
公。八年，仁宗崩，夏四月壬申朔，皇后传遗诏，命帝嗣
皇帝位。按《范镇传》，镇擢起居舍人，知谏院。帝在位
三十五年，未有继嗣。嘉祐初，暴得疾，中外大小之臣，
无不寒心，莫敢先言者。镇独奋曰：“天下事尚有大于
此者乎？”即拜疏曰：“置谏官者，为宗庙社稷计。谏官而
不以宗庙社稷计事陛下，是爱死嗜利之人，臣不为
也。方陛下不豫，海内皇皇，莫知所为，陛下独以祖宗
后裔为念，是为宗庙之虑，至深且明也。昔太祖舍其
子而立太宗，天下之大公也。真宗以周王薨，养宗子
于宫中，天下之大虑也。愿以太祖之心行真宗故事，
拔近属之尤贤者，优其礼秩，置之左右，与图天下事，
以系亿兆人心。”疏奏，文彦博使客问何所言，以实告。
客曰：“如是，何不与执政谋？”镇曰：“自分必死，故敢言。若
谋于执政，或以为不可，岂得中辍乎？”章累上，不报。执
政谕之曰：“奈何效希名、干进之人？”镇贻以书曰：“比天
象见变，当有急兵。镇义当死职，不可死乱兵之下。此
乃镇择死之时，尚何顾希名、干进之嫌哉？”又言：“陛下
得臣疏，不以留中而付中书，是欲使大臣奉行也。臣
两至中书，大臣皆设辞拒臣，是陛下欲为宗庙社稷
计，而大臣不欲也。臣窃原大臣畏避之意，恐行之而
陛下中变耳。中变之祸，不过一死，国本不立，万一有
如天象所告，急兵之变，死且有罪，其为计亦已疏矣。
愿以臣章示大臣，使其自择死所。”闻者股栗。除兼侍
御史知杂事，镇以言不从，固辞。执政谕镇曰：“今间言
已入，为之甚难。”镇复书执政曰：“事当论其是非，不当
问其难易。诸公谓今日难于前日，安知异日不难于
今日乎？”凡见上，面陈者三，言益恳切。镇泣，帝亦泣，曰：
“朕知卿忠，卿言是也，当更俟三二年。”章十九上，待命
百馀日，须发为白。朝廷知不能夺，乃罢知谏院，改集
贤殿修撰，纠察在京刑狱，同修起居注，遂知制诰。镇
虽解言职，无岁不申前议，见帝春秋益高，每因事及
之，冀感动帝意。至是因入谢，首言：“陛下许臣，今复三
年矣，愿早定大计。”又因祫享献赋，以飒其后。韩琦遂
定策立英宗。按《张述传》，述为太常博士，皇祐中，仁
宗未有嗣，述上书曰：“生民之命，系于宗庙社稷，而继
嗣为之本。匹夫有百金之产，犹能定谋托后，事出于
素，况有天下者哉？陛下承三圣之业，传之千万年，斯
为孝矣。宗庙社稷未有托焉，此臣所以夙夜彷徨，而
为陛下忧也。谓宜慎择宗亲才而贤者，异其礼秩，试
以职务，俾内外知圣心有所属，则天下大幸。”至和元
年，复上疏曰：“臣闻明两作《离》，大人以继明照四方。《离》
为日，君象也。二明相继，故能久照。东昇西没，昼夜迭
运，数之常也。陛下御天下且三纪矣，是日之正中也，
而未闻以继照为虑，臣窃疑之。历观前世，或令出宫
闱，或谋起阍寺，或奸臣首议，利幼主以专政，假后宫
以盗权。安危之机，发于顷刻，朝议恬然，曾不为计。此
臣拳拳为陛下言也。”述前后七上疏，最后语尢激，仁
宗终不以为罪。按《吴奎传》：奎出知寿州，至和三年，
大水，诏中外言得失。奎上疏曰：“陛下在位二十四年，
而储嗣未立。在礼，大宗无嗣，则择支子之贤者以昭
穆言，则太祖、太宗之曾孙所宜建立，以系四海之望。
俟有皇子则退之，而优其礼于宗室，谁曰不然？陛下
勿听奸人邪谋，以误大事，若仓卒之际，柄有所归，书
之史册，为万世叹愤。臣不愿以圣明之资，当危亡之
比，此事不宜优游，愿蚤裁定定之，不速致宗祀无本，
郁结群望，推之咎罚，无大于此。”帝感其言，拜翰林学
士，权开封府。按《韩琦传》：琦嘉祐三年六月拜同中
书门下平章事，集贤殿大学士，六年闰八月迁昭文
馆大学士，监修国史，封仪国公。帝既连失三王，自至
和中得病，不能御殿，中外惴恐，臣下争以立嗣固根
本为言，包拯、范镇尢激切，积五六岁，依违未之行，言
者亦稍怠。至是琦乘间进曰：“皇嗣者，天下安危之所
系。自昔祸乱之起，皆由策不早定。陛下春秋高，未有
建立，何不择宗室之贤者，以为宗庙社稷计？”帝曰：“后
宫将有就馆者，姑待之。”已，又生女。一日，琦怀《汉书·孔
光传》以进曰：“成帝无嗣，立弟之子，彼中材之主，犹能
如是，况陛下乎！愿以太祖之心为心，则无不可者。”又
与曾公亮、张昇、欧阳修极言之。会司马光、吕诲皆有
请，琦进读二疏，未及有所启，帝遽曰：“朕有意久矣，谁
可者？”琦皇恐，对曰：“此非臣辈所可议，当出自圣择。”帝
曰：“宫中尝养二子，小者甚纯，近不慧，大者可也。”琦请
其名，帝以宗实告。宗实，英宗旧名也。琦等遂力赞之，
议乃定。英宗居濮王丧，议起知宗正。琦曰：“事若行，不
可中止，陛下断自不疑，乞内中批出。”帝意不欲宫人
知，曰：“只中书行足矣。”命下，英宗固辞。帝复问琦，琦对
曰：“陛下既知其贤而选之，今不敢遽当，盖器识远大，
所以为贤也。愿固起之。”英宗既终丧，犹坚卧不起。琦
言：“宗正之命初出，外人皆知必为皇子，不若遂正其
名。”乃下诏立为皇子。明年，英宗嗣位，以琦为仁宗山陵使，加门下侍郎，进封卫国公。琦既辅立英宗，门人
亲客或从容语及定策事，琦必正色曰：“此仁宗圣德
神断，为天下计，皇太后内助之力，臣子何与焉！”按
《司马光传》：“‘光判礼部郎，仁宗始不豫，国嗣未立，天下
寒心而莫敢言。谏官范镇首发其议，光在并州，闻而
继之，且贻书劝镇以死争。至是复面言：臣昔通判并
州，所上三章，愿陛下果断力行’。帝沉思久之，曰：‘得非
欲选宗室为继嗣者乎？此忠臣之言，但人不敢及耳’。”
光曰：“臣言此，自谓必死，不意陛下开纳。”帝曰：“此何害？
古今皆有之。”光退，未闻命，复上疏曰：“臣向者进说，意
谓即行。今寂无所闻，此必有小人言。陛下春秋鼎盛，
何遽为不祥之事！小人无远虑，特欲仓卒之际，援立
其所厚善者耳。定策国老、门生天子之祸，可胜言哉！”
帝大感动，曰：“送中书。”光见韩琦等曰：“诸公不及今定
议，异日禁中夜半出寸纸，以某人为嗣，则天下莫敢
违。”琦等拱手曰：“敢不尽力。”未几，诏英宗判宗正，辞不
就，遂立为皇子，又称疾不入。光言：“皇子辞不赀之富，
至于旬月，其贤于人远矣。然父召无诺君命，召不俟
驾。愿以臣子大义，责皇子，宜必入。”英宗遂受命。
按《闻见近录》：至和中，仁宗皇帝不豫，一日喻大臣择
宗室以传天下。又曰：“允良虽僣拟，然变昼作夜，谅无
他心。”宗谔外示节俭，疑其有心者。后董婕妤因上元
出游，有密祈，董请立周王后，幸巳立者。周王，真宗子，
在仁宗为近属也。俄有诏立之，礼官与中书议不决，
请于上，上亲书从政、宗谔、宗旦、宗实四名以示中书，
欧阳文忠公曰：“周王没，童孩无立后礼。”议遂寝。宣宗
旦闻恐，醉卧三日不兴。其后慈圣光献皇后与时相
卒立英宗为皇子，盖本仁宗之意也。　真宗皇帝圣
嗣未立，以绿车旄节召濮安懿王养之宫禁中。仁宗
皇帝生，以箫韶部乐送归邸。仁宗方盛年而嗣未立，
以故事请杨太后选濮安懿王诸子以入禁中。英宗
皇帝甚幼，初不在进名，杨后见之，抱之以归。时宣仁
圣烈皇后亦以慈圣光献皇后甥养之宫阁，宫中号
英宗为官家儿，宣仁为皇后女。仁宗每戏英宗曰：“皇
后女可以为妇乎？”英宗谢之，由是宫中每以为戏。豫
王生，英宗还邸，仁宗寻故约，以宣仁为夫人，则宣仁
所以𥳑上心者旧矣。　至和中，仁宗寝疾，时相富文
忠密通意，光献立后，而慈圣意在英宗，传道中外者，
张茂则也；而伺察英宗起居状者，王广渊也，蔡抗也。
事垂成，语文潞公。潞公为首相，与富公议协，密谕王
文忠为诏草，常怀之以待非常。久之，仁宗疾有瘳，潞
公服丧去位，富文忠乃召韩忠献为枢密使，且密告
之，欲共图其事。富文忠寻亦忧去，忠献乃立英宗为
皇子。富文忠闻之不怿，以谓事固定，待有变而立可
也，万一有疑阻，则岂复得其人也。　仁宗春秋高，一
日出巨轴付中书曰：“第四十二封乃司马文正《乞立
嗣疏》也。”翌日进呈，宰臣曰：“司马光何其疏之多也？”上
曰：“非独光也，前后人共四十二疏，卿第议之。”中书袖
归，翌日再禀上曰：“与密院同议。”又翌日同进呈，上问
韩忠献公曰：“宗室中卿厚谁？”韩志献恐栗，逡巡退立，
复问曾宣静等，韩忠献久之曰：“事系陛下。”上曰：“朕怀
此久矣，顾未知卿等意耳。”探怀取纸一番，乃英宗皇
帝藩邸旧名，议乃定。既退，上归宫，顾左右曰：“我有交
代矣。”宫人众泣，其后成上意而不变。及慈圣、光献同
听政，一二贵珰间言两宫，而两宫终始无事者，韩忠
献之功也。　韩忠献当国，召王翰林珪至中书，受立
英宗为皇子诏，王曰：“此事须面得旨。”中书以为得体。
及对，乃曰：“事出陛下耶，大臣耶？今宫中有将临月者，
姑俟之，可乎？”上曰：“事出朕意，天使朕有子，则豫王不
夭矣，立之以慰人心。”又曰：“为谁之子而立之？”上曰：“天
知地闻，濮王子也。”遂退草诏。诏有“濮安懿王之子，犹
朕子也”之句。　景祐中，仁宗皇帝尝寝疾，虽安羸弱。
时相吕文靖请置大宗正司，以濮安懿王暨守节知
其事，盖意有所在而人无知者。

### 英宗治平三年立颍王顼为皇太子

按《宋史英宗本纪》，“治平三年冬十二月壬寅，立颍王
顼为皇太子。癸卯，大赦，赐文武官子为父后者勋一
转。”按《神宗本纪》，神宗绍天法古运德建功英文烈
武钦仁圣孝皇帝，讳顼，英宗长子，母曰宣仁圣烈皇
后高氏。庆历八年四月戊寅生于濮王宫，祥光照室，
群鼠吐五色气成云。八月赐名仲鍼，授率府副率，三
迁至右千牛卫将军。嘉祐八年，侍英宗入居庆宁宫，
尝梦神人捧之登天。英宗即位，授安州观察使，封安
国公。是年五月壬戌，受经于东宫。帝隆准龙颜，动止
皆有常度。而天性好学，请问至日晏忘食，英宗常遣
内侍止之。帝正衣冠拱手，虽大暑，未尝用扇。侍讲王
陶入侍，帝率弟颢拜之。九月，加忠武军节度使、同中
书门下平章事，封淮阳郡王，改今讳。治平元年六月，
进封颍王。三年，纳故相向敏中孙女为夫人。十月，英
宗不豫，帝引仁宗故事，请两日一御迩英阁讲读，以
安人心。十二月壬寅，立为皇太子。四年正月丁巳，英宗崩，帝即皇帝位。

按《续通鉴纲目》：治平三年十二月，时帝久疾，韩琦入
问起居，因进言曰：“陛下久不视朝，愿早建储以安社
稷。”帝颔之。琦请帝亲笔指麾，帝乃书曰：“立大王为皇
太子。”琦曰：“必颍王也。烦圣躬更亲书之。”帝又批于后
曰：“颍王顼。”琦即召学士承旨张方平至福宁殿草制。
帝凭几言，言不可辨。方平复进笔请书其名，帝力疾
书之。太子既立，帝因泫然下泪。文彦博退谓琦曰：“见
上颜色否？人生至此，虽父子亦不能不动也。”

按《闻见后录》：故事，建储皆大臣议定，召学士锁院。英
宗皇帝大渐，学士王禹至当制，上遣御药院供奉官
高居简就第，召张文定至寝幄，文定时在告也。英宗
冠白角冠，被黄服，凭几语文定曰：“久不见学士。”意惨
然，榻上有纸一幅，上有“明日降诏立皇太子”八字，而
未有主名。张公曰：“必颍王也。”盛言颍王身居嫡长而
无失德。上颔之。文定乃进纸笔请其名。上力弱，字疑
似不可辨，再请书，乃大书“大大王”三字，遂归院草制。
明日，大臣始知颍王为皇太子。神宗皇帝每谓文定
曰：“国朝以来，卿可谓顾命矣。”

### 神宗元丰八年立延安郡王佣为皇太子

按《宋史神宗本纪》，“元丰八年春正月戊戌，帝不豫。甲
辰，赦天下。乙巳，命辅臣代祷景灵宫。乙卯，分遣群臣
祷于天地、宗庙、社稷。二月癸巳，上疾甚，迁御福宁殿。
三省枢密院入见，请立皇太子，及请皇太后权同听
政，许之。三月甲午朔，立延安郡王佣为皇太子，赐名
煦，皇太后权同处分军国事。乙未，赦天下，遣官告于”
天地、宗庙、社稷诸陵。丁酉，皇太后命吏部尚书曾孝
宽为册立皇太子礼仪使。戊戌，上崩于福宁殿，皇太
子即皇帝位。按《哲宗本纪》，哲宗宪元继道显德定
功钦文睿武齐圣昭孝皇帝，讳煦，神宗第六子也。母
曰钦圣皇后朱氏。熙宁九年十二月七日己丑生于
宫中，赤光照室。初名佣，授检校太尉、天平军节度使，
封均国公。元丰五年，迁开府仪同三司、彰武军节度
使，进封延平郡王。七年三月，神宗宴群臣于集英殿，
王侍立，天表粹温，进止中度，宰相而下再拜贺。八年
二月，神宗寝疾，宰相王珪乞早建储，为宗庙社稷计，
又奏请皇太后权同听政，神宗首肯。三月甲午朔，皇
太后垂帘于福宁殿，谕珪等曰：“皇子性庄重，从学颖
悟，自皇帝服药，手写佛书，为帝祈福，因出以示珪等，
所书字极端谨”，珪等称贺，遂奉制立为皇太子。初，太
子宫中常有赤光，至是光益炽如火。戊戌，神宗崩，太
子即皇帝位。按《宣仁圣烈皇后传》：元丰八年，帝不
豫浸剧，宰执王珪等入问疾，乞立延安郡王为皇太
子，太后权同听政，帝颔之。珪等见太后帘下，后泣抚
王曰：“儿孝顺，自官家服药，未尝去左右，书佛经以祈
福，喜学书，已诵《论语》七卷，绝不好弄。”乃令王出帘外
见珪等，珪等再拜谢且贺。是日降制，立为皇太子。初，
岐、嘉二王日问起居，至是，令毋辄入。又阴敕中人梁
惟简，使其妻制十岁儿一黄袍，怀以来，盖密为践阼
仓卒备也。哲宗嗣位，尊为太皇太后。蔡确坐《车盖亭》
诗谪岭表，后谓大臣曰：“元丰之末，吾以今皇帝所书
佛经出示人。是时惟王珪曾奏贺，遂定储极。且以子
继父，有何间言？而确自谓有定策大功，妄扇事端，规
为异时眩惑地。吾不忍明言，姑托讪上为名逐之耳。
此宗社大计，奸邪怨谤所不暇”恤也。

### 徽宗政和五年立定王桓为皇太子

按《宋史徽宗本纪》，政和五年二月“乙巳，立定王桓为
皇太子。甲寅，册皇太子，赦天下。丁亥，诏以立皇太子
见责降文武臣僚，并与牵复甄叙，凡千五百人。”按
《钦宗本纪》，钦宗恭文顺德仁孝皇帝，讳桓，徽宗皇帝
长子，母曰恭显皇后王氏。元符三年四月己酉，生于
坤宁殿。初名亶，封韩国公，明年六月进封京兆郡王。
崇宁元年二月甲午，更名烜。十一月丁亥，又改今名。
大观二年正月，进封定王。政和元年三月，讲学于资
善堂。三年正月，加太保。四年二月癸酉，冠于文德殿。
五年二月乙巳，立为皇太子，大赦天下。丁巳，谒太庙。
诏乘金辂，设卤簿如至道、天禧故事，及僚属参谒并
称臣，皆辞之。六年六月癸未，纳妃朱氏。宣和七年十
二月戊午，除开封牧。庚申，徽宗诏皇太子嗣位，自称
曰“道君皇帝。”趣太子入禁中，被以御服，泣涕固辞。因
得疾，又固辞，不许。辛酉，即皇帝位。

崇宁元年十二月辛酉，赠哲宗子邓王茂为皇太子，
谥“献愍。”

按《宋史徽宗本纪》云云。按《献愍太子传》：哲宗一子，
献愍太子茂。昭怀刘皇后为贤妃时所生。帝未有子
而中宫虚位，后因是得立，然才三月而夭，追封越王，
谥冲献。崇宁元年，改谥献愍。后之立也，邹浩凡三上
疏谏，随削其槁。至是或谓浩有“杀卓氏而夺其子，欺
人可也，讵可以欺天乎”之语。徽宗昭暴其事，复窜浩
昭州，而峻茂典册后上表谢，然浩盖无是言也。

====政和元年定元正冬至东宫受群臣贺仪====按《宋史徽宗本纪》。不载按《礼志》。皇太子元正冬至
受群臣贺仪。《政和新仪》：前一日。有司于东门外量地
之宜。设三公以下文武群官等次如常仪。典仪设皇
太子答拜褥位于阶下。南向。又设文武群臣版位于
门之外。其日礼直官舍人先引三公以下文武群臣
以次入就位。立定。礼直官舍人引左庶子诣皇太子
前跪请内严。少顷，又言“外备。”内侍褰帘，皇太子常服
出次，左右侍卫如常仪。皇太子降阶，诣南向褥位。典
仪曰：“再拜。”赞者承传曰：“再拜。”三公以下皆再拜。皇太
子答拜。班首少前称贺云：“元正首祚。”〈冬至云天正长至〉“景福
维新。伏惟皇太子殿下与时同休。”贺讫，少退复位。左
庶子前承命，诣群臣前答云：“元正首祚。”〈冬至云天正长至〉与
公等均庆。《典仪》曰：“再拜”，班首以下皆再拜。皇太子答
拜讫，礼直官、通事舍人引三公以下文武百官以次
出。内侍引皇太子升阶还次，降帘侍卫如常仪。少顷，
礼直官、舍人引知枢密院官以下入就位，立定，内侍
引皇太子降阶，诣南向褥位。枢密以下参贺如上仪
讫，退次引师、傅、保、宾客以下入就位参贺如上仪。师、
傅、保以下以次出。内侍引皇太子升坐，礼直官引文
武宫官入就位，重行北向立。典仪曰：“再拜。”在位官皆
再拜。左庶子少前，跪言：“具官某言：元正首祚。”〈冬至云天正长
至〉“伏惟皇太子殿下与时同休。”俛伏，兴，复位。典仪曰：
“再拜。”在位者皆再拜，分东西序立。左庶子少前，跪言
“礼毕。”左右近侍降帘，皇太子降坐，宫官退，左右侍卫
以次出。

政和三年，议礼局上皇太子《卤簿车服之制》。

按《宋史徽宗本纪》，不载按《仪卫志》：皇太子卤簿礼
令，三师、詹事、率更令、家令各用本品卤簿前导。太宗
至道中，真宗升储，事多谦抑，谒庙日止用东宫卤簿，
六引官，但乘而不设仪仗。天禧二年，仁宗为皇太子，
亦依此制。政和三年，议礼局上皇太子卤簿之制：家
令、率更令、詹事各乘辂车，太保、太傅、太师乘辂，各正
道威仪、卤簿依本品。次清游队旗，执一人，引二人，夹
二人，并正道清道率府折冲都尉一员，领二十骑，执
槊一十八人，弓矢九人，弩三人，二人骑从折冲。次左
右清道率府率各一员，领清道直荡及检校清游队
龙旗等，执犦槊各二人。次外清道直荡二十四人，骑。
次正道龙旗各六，执一人，前二人引，后二人护，副竿
二，执各一人，骑。次正道细仗，引为六重，每重二人，自
龙旗后均布至细仗，槊与弓箭相间，并骑。每厢各果
毅都尉一员领，次率更丞一员。次正道前部鼓吹，府
史二人领，鼓吹，并骑。㧏鼓、金钲各二，执各一人，夹二
人，以下准此。帅兵官二人。次大鼓三十六，横行长鸣，
以下准此，帅兵官八人。长鸣三十六，帅兵官二人。铙
吹一部，铙鼓二，各执一人，夹二人。后部铙节鼓准此。
箫、笳各六，帅兵官二人；㧏鼓、金钲各二，帅兵官二人。
次小鼓三十六，帅兵官四人。中鸣三十六，帅兵官二
人。以上并骑。次诞马十，每匹二人控，馀准此。厩牧令、
丞各一员，各府史二人骑从。次左右翊府郎将各一
员，领班“剑。左右翊卫执班剑二十四人，通事舍人四
人，司直二人，文学四人，洗马、司议郎、太子舍人、中允、
中舍、左右谕德各二人，左右庶子四人，并骑。”自通事
舍人以后各步从一人。次左右卫率府副率各一员
步从。亲、勋、翊卫每厢各中郎将、郎将一员，并领六行
仪刀：“第一行，亲卫二十三人，曲折三人；第二”行，亲卫
二十五人，曲折四人；第三行，勋卫二十七人，曲折五
人；第四行，勋卫二十九人，曲折六人；第五行，翊卫三
十一人，曲折七人；第六行，翊卫三十三人，曲折八人。
曲折人并部后门。以上三卫，并骑。次三卫一十八人，
骑。中郎将二人，夹辂，在六行仪刀仗内。金辂驾马。四
仆寺仆驭。左右率府率一员，驾士二十二人，夹辂，左
右卫率府率各一员，各步从一人。次左右内率府率
各一员，副率各一员，并骑。各步从一人。次千骑，执细
刀、弓矢，三卫仪刀仗，后开牙门。次左右监门率府直
长各六人，监后门，并骑。次左右卫率府每厢各翊卫
二队，并骑。次《厌角》队各三十人，执旗，二人引，二人夹，
二人执槊，一十五人，弓矢七人，弩三人，每队各郎将
一员领。次正道伞二，雉尾扇四，夹伞。次“腰舆一，舆士
八人，团雉尾扇二，小方雉尾扇八，夹执各一人。”次内
直郎、令史各二人，骑从检校。次诞马十，典乘二人，府
史二人骑从。次左右司御率府校尉各一人，并骑从，
领团扇、曲盖。次朱团扇、紫曲盖各六，执各一人。次诸
司供奉官人。次左右清道率府校尉各一人，并骑。领
大角三十六，铙鼓二，箫、笳各六，帅兵官二人；横吹十，
节鼓一，笛、箫、觱栗五，帅兵官二人，并骑。次管辖指挥
使二人检校。次副辂，驾四马，驾士二十人；轺车，驾一
马，驾士十四人；四望车，驾一马，驾士一十人。次左右
厢步队凡十六，每队各果毅都尉一人领并骑队三
十人执旗，一人引，二人夹，二人，并带弓矢，骑步二十
五人，前一队执槊，一队带弓矢，以次相间。左右司御
率府、左右卫率府厢各四队，二在前，二在后。次左右司御率府副率各二员检校步队，各二人执犦槊骑
从。次仪仗，左右厢各六色，色九行，行六人。前第一行
戟，赤氅；第二行弓矢；第三行仪鋋并眊；第四行刀盾；
第五行仪锽五色幡；第六行油戟。次前仗首，左右厢
各六色，色三行，行六人，左右司御率府各一员，果毅
都尉各一员，帅兵官各六人领。次左右厢各六色，色
三行，行六人，左右卫率府副率各一员，果毅都尉各
一员，帅兵官各六人领。次尽后卤簿，左右厢各六色，
色三行，行六人。左右司御率府副率各一员，各一人，
步从。果毅都尉各一人，帅兵官各六人，领左右司御
率府率兵官各六人护后，并骑。每厢各绛引幡十二，
执各一人，引前旗六，引后旗六，揭鼓十二，揭鼓左右
司御率府四重，左右卫率府二重。次左右厢殳各一
百五十人，左右司御率府各八十六人，左右卫率府
各六十四人，并分前后，在步队仪仗外、马队内，前接
六旗，后尽《卤簿》，曲折至门，每厢各司御率府果毅都
尉一员检校，各一人从，每厢各帅兵官七人，并骑。左
右司御率府各四人，左右率府各三人。次马队左右
厢各十队，每队帅兵官以下三十一人。旗一，执一人，
引二人；夹二人，执槊十六人，弓矢七人，弩三人。前第
一队，左右清道率府果毅都尉各一员领；第二、第三、
第四队，左右司御率府果毅都尉各一员领；第五、第
六、第七队，左右卫率府果毅都尉各一员领；第八、第
九、第十队，左右司御率府果毅都尉各一员领。次后
拒队。旗一，执一人，引二人，夹二人，清道率府果毅都
尉一员领四十骑，执槊二十人，弓矢十六人，弩四人，
叉二人，骑从。次后拒队前当正道，殳仗行，内开牙门。
次左右厢各开牙门三：前第一门，左右司御率府步
队后，左右率府步队前；第二门，左右卫率府步队后，
司御率府仪仗前；第三门，左右司御率府仪仗后，左
右卫率府步队前。每开牙门，执旗二人，夹四人，并骑。
监门率府直长各二人，并骑。次左右监门率府副率
各一员，骑。来往检校诸门，各一人骑从。次左右清道
率府副率各三人，仗内检校并纠察，各一人骑从。次
少师、少傅、少保，正道乘辂，威仪卤簿各依本品，次文
武官以次陪从。按《舆服志》，“皇太子车辂之制，唐制
三等，一曰金辂，二曰轺车，三曰‘四望车’。”太宗至道初，
真宗为皇太子，谒太庙，乘金辂，常朝则乘马。真宗天
禧中，仁宗为太子，亦同此制。徽宗政和三年，议礼局
上皇太子车辂之制：金辂，赤质，金饰诸末，重较，箱画
苣文鸟兽，黄屋，伏鹿轼，龙辀金凤一在轼前，设障尘。
朱盖黄里，轮画朱牙，左建旗九旒，右载闟、戟，旗首金
龙头衔结绶及铃绥。八鸾在衡，二铃在轼。驾赤骝四。
金鍐方𨰿，插翟尾，镂钖鞶缨九就。从祀、谒太庙、纳妃
则供之。轺车：金饰诸末，紫油通幰，紫油𫄸朱里；驾马
一；四望车，金饰诸末，清油通幰，清油𫄸朱里，朱丝络
网；驾马一。轺车、四望车以次列于卤簿仗内。政和议
礼局更上太子服制，衮冕，惟青纩充耳，馀并同。国初
制，加元服，从祀、纳妃、释奠，文宣王服之。中兴，并同。

### 钦宗靖康元年夏四月癸卯立子谌为皇太子

按《宋史钦宗本纪》云云。按《太子谌传》：“钦宗皇太子
谌，朱皇后子也。政和七年生为嫡皇孙。祖宗以来所
未有。徽宗喜，蔡京奏除检校少保、常德军节度使，封
崇国公，从之。会王黼得政，谋倾京，言其以东宫比人
主，遂降为高州防御使。靖康元年迁检校少保、昭庆
军节度使、大宁郡王，寻进检校少傅、宁国军节度使。
四”月，诏立为皇太子。二年，上幸青城，命密院同知孙
傅兼太子少傅，吏部侍郎谢克家兼太子宾客，辅太
子监国，称制行事。未几，金人请二帝谕太子出城。统
制吴革力请留，欲以所募士微服卫太子溃围以出，
傅不许。乃谋匿民间，别求状类太子者并宦者二人
杀之，送金人，绐以宦者窃太子，欲投献。都人争之，并
伤太子，迟疑不决者五日。吴并、莫俦督胁甚急，范琼
恐变生，以危言詟卫士，遂拥太子与皇后共车以出。
百官军吏，奔随号哭，太学诸生拥拜车前。太子呼云：
“百姓救我！”哭声震天。已而北去。

### 高宗建炎三年夏四月壬申立子魏国公旉为皇太子

按《宋史高宗本纪》云云，按《元懿太子传》：“元懿太子
旉，高宗子也。母潘贤妃，建炎元年六月生于南京，拜
检校少保，集庆军节度使，封魏国公。金人侵淮南，帝
幸临安，会苗傅、刘正彦作乱，逼帝禅位于旉，改元明
受。既而傅等伏诛。帝复位，乃以旉为皇太子，从幸建
康。太子立，属疾薨，谥元懿。”

### 绍兴三十二年夏五月甲子诏立建王玮为皇太子更名眘

按《宋史高宗本纪》云云，按《孝宗本纪》，孝宗绍统同
道冠德昭功哲文神武明圣成孝皇帝，讳眘，字元永，
太祖七世孙也。初，太祖少子秦王德芳生英国公惟
宪，惟宪生新兴侯从郁，从郁生华阴侯世将，世将生
庆国公令譮，令譮生子称，是为秀王。王夫人张氏梦人拥一羊遗之曰：“以此为识。”已而有娠，以建炎元年
十月戊寅生帝于秀州青杉闸之官舍，红光满室，如
日正中，少长，命名伯琮。及元懿太子薨，高宗未有后，
而昭慈圣献皇后亦自江西还行在，后尝感异梦，密
为高宗言之，高宗大悟。会右仆射范宗尹亦造膝以
请，高宗曰：“太祖以神武定天下，子孙不得享之，遭时
多艰，仪落可悯。朕若不法仁宗为天下计，何以慰在
天之灵？”于是诏选太祖之后。同知枢密院事李回曰：
“艺祖不以大位私其子，发于至诚。陛下为天下远虑，
合于艺祖，可以昭格天命。”参知政事张守曰：“艺祖诸
子，不闻失德，而传位太宗，过尧、舜远甚。”高宗曰：“此事
不难行，朕于伯《字行》中选择，庶几昭穆顺序。”而上虞
丞娄寅亮亦上书言：“昌陵之后，寂寥无闻，仅同民庶。
艺祖在上，莫肯顾歆，此金人所以未悔祸也。望陛下
于伯字行内，选太祖诸孙有贤德者。”高宗读之，大感
叹。绍兴二年五月，选帝育于禁中。三年二月，除和州
防御使，赐名瑗。壬寅，改贵州。五年五月，用左仆射赵
鼎议，立书院宫中教之，既成，遂以为资善堂。帝《读书
彊记》，天资特异。己亥，制授保庆军节度使，封建国公。
六月己酉，听读资善堂，以徽猷阁待制范冲兼翊善，
起居郎朱震兼赞读。高宗命帝见冲，震皆拜。十二年
正月丁酉，加检校少保，封普安郡王。三月壬寅，出阁
就外第。十三年九月，秀王殁于秀州。十四年正月庚
辰，用廷臣议，听解官行服。十六年四月乙巳，免丧，还
旧官。十七年六月戊午，改常德军节度使。二十四年，
衡州盗起，秦桧遣殿前司将官辛立将千人捕之，不
以闻。帝入侍言之，高宗大惊。明日，以问桧，桧谓“不足
烦圣虑，故不敢闻，俟朝久盗平则奏矣。”桧退，知为帝
言，忌之。及桧疾笃，其家秘不以闻，谋以子熹代相，帝
又密启高宗破其奸。三十年二月癸酉，立为皇子，更
名玮。甲戌，诏下。丙子，制授宁国军节度使、开府仪同
三司，进封建王。制出，中外大悦。四月，赐字元瓌。三十
一年十月壬子，以明堂恩，改镇南军节度使。先是，金
人犯边，高宗下诏亲征，而两淮失守，朝臣多陈退避
之计，帝不胜其愤，请率师为前驱。直讲史浩以疾在
告，闻之，亟入为帝言太子不宜将兵。乃为草奏，因中
宫以进，请卫从以共子职。高宗因亦欲帝遍识诸将。
十二月，遂扈跸如金陵。三十二年五月甲子，立为皇
太子，改名眘。初，高宗久有禅位之意，尝以谕帝，帝流
涕固辞，会有边事，不果。及归自金陵，陈康伯求去，高
宗复以倦勤谕之。中书舍人唐文若闻而请对，言不
宜急遽，故先下建储之诏，赐名晔。监察御史周必大
密与康伯言，与唐昭宗名同音，不可。诏别拟进，乃定
今名。既又命学士承旨洪遵为太子择字，遵拟四字
以进，皆不称旨。甲戌，御笔赐字元永。乙亥，内降御札：
“皇太子可即皇帝位，朕称太上皇帝，退处德寿宫，皇
后称太上皇后。”丙子，遣中使召帝入禁中面谕之，帝
又推逊不受，即趋侧殿门，欲还东宫。高宗勉谕再三，
乃止。于是高宗出御紫宸殿，辅臣奏事毕，高宗还宫，
百官移班殿门外，拜诏毕，复入班殿庭。顷之，内侍掖
帝至御榻前，侧立不坐。内侍扶掖至七八，乃略就坐。
宰相率百僚称贺，帝遽兴，辅臣升殿固请，帝愀然曰：
“君父之命，出于独断，然此大位，惧不克当。”班退，太上
皇帝即驾之德寿宫。帝服袍履，步出祥曦殿门，冒雨
掖辇以行，及宫门弗止。上皇麾谢再三，且令左右扶
掖以还，顾曰：“吾付托得人，吾无憾矣。”左右皆呼万岁。

按《礼志》：“神宗未及受册礼而即位，乃以册宝送天。”

章阁，遂为故事。绍兴三十二年五月，诏曰：“朕以不德，
躬履艰难，三十有六年，忧劳万机，宵旰靡怠。属时多
故，未能雍容释负，退养寿康。今边鄙粗宁，可遂如志。
皇子毓德允成，神器有托，朕心庶几可立为皇太子，
仍改名，所司择日备礼册命。”未及行礼，六月十一日
内禅。按《范如圭传》，如圭以直秘阁提举江西常平
茶盐，移利州路提点刑狱，以病请祠。时宗藩并建，储
位未定，道路窃有异言。如圭在远外，独深忧之，掇至
和、嘉祐间名臣奏章凡三十六篇，合为一书，囊封以
献。请深考群言，仰师成宪，断以至公勿疑。或以越职
危之，如圭曰：“以此获罪，奚憾。”帝感悟，谓辅臣曰：“如圭
可谓忠矣。”即日下诏，以普安郡王为皇子、进封“建王。”

按《富直柔传》：“上虞县丞娄寅亮上书言宗社大计。”

欲选太祖诸孙“伯”字行下有贤德者，视秩亲王，使牧
九州，以待皇嗣之生，退处藩服。疏入，上大叹悟。直柔
从而荐之，召赴行在，除监察御史。于是孝宗立为普
安郡王，以寅亮之言也。

按《清波杂志》：“叔茂振在翰林时，一日召至中书，受旨
作《建立皇子诏》曰：‘朕荷天祐序，承列圣之丕业，思所
以垂裕于后，夙夜不敢康宁。永惟本支之重，彊固王
室，亲亲尚贤，厥有古义。普安郡王某，艺祖皇帝七世
孙也。自幼鞠于宫闱，嶷然不群，聪哲端重，阅义有立，
亢于宗藩，历年滋多，厥德用茂。望实之懿，中外所闻。
朕将考礼正名，昭示天下。立爱之道，始于家邦，自古帝王以此明人伦而厚风俗也。稽考前宪，非朕敢私’。”
上读之称善。

### 孝宗乾道元年八月乙酉诏立子愭为皇太子冬十月壬辰御大庆殿册皇太子按宋史高宗本纪云云按庄文太子传庄文太子

讳愭，孝宗嫡长子也。母郭皇后。初名愉，补右内率府
副率，寻赐名愭，除右监门卫大将军、荣州刺史。孝宗
为皇子时，愭拜蕲州防御使。及受禅，除少保、永兴军
节度使，封邓王。故事，皇子出，阁封王，兼两镇，然后加
司空。愭自防御使，躐拜少保，章异数也。乾道元年，立
为皇太子，册广国夫人钱氏为妃，诏增东宫从卫。太
子谦让，及奏捐月给杂物，从之。三年秋，太子病暍，医
误投药，病剧，上皇与帝亲视疾，为赦天下。越三日薨，
年二十四。谥庄文。太子贤厚，上皇与帝皆爱之。帝从
礼官议服期，以日易月。文武百官服衰，服一月而除。
东宫臣僚齐衰三月，临七日而除。比葬，帝再至东宫，
命宰臣奉谥册，大小祥皆执政官行礼。子挺，钱氏所
生也。甫晬，除福州观察使，封荣国公，乾道九年卒，赠
武当军节度使，追封豫国公。宁宗时，命宗子希綦为
太子后。希綦，艺祖九世孙也，赐名搢，补右千牛卫将
军，置教授于府。开禧二年除忠州防御使。嘉定八年
更名思正。按《礼志》，乾道元年八月十日，制立皇子
邓王愭为皇太子。十月，诏以知枢密院洪适为礼仪
使，撰册文，签书枢密院事叶颙书册，工部侍郎王弗
篆宝。十六日，皇帝御大庆殿行册礼。皇太子服远游
冠、朱明衣，执桓圭。前期，习礼仪官及有司并先一日
入宿卫，展宫架乐，设太子次册宝幄次、百官次。又设
皇太子受册位、典宝褥位，应行礼等皆有位，列黄麾
半仗于殿门内外。质明，百官就次，皇太子常服诣幕
次。符宝郎陈八宝于御位之左右。有司奉册宝至幄
次，百官朝服，入班殿庭。有司自幄次奉册宝至褥位。
参知政事、中书令导从退，各就位。侍中升殿，俟宣制，
皇太子易服执圭，俟于殿门外。乐正撞黄钟之钟，《干
安》之乐作，皇帝即御坐，殿上侍臣起居，乐止。行礼官
赞引皇太子入就殿庭，东宫守从。初入殿门，《明安之
乐》作，乐止。皇太子起居。次百官起居，各拜舞如仪。皇
太子诣受册位，侍中前承旨，降阶宣制曰：“册邓王愭
为皇太子。”皇太子拜舞如仪。侍中升殿复位。中书令
诣读册位，捧册官奉册至，中书令跪，读毕，兴，皇太子
再拜。有司奉册至皇太子位，中书令跪以册授皇太
子，皇太子跪受，以授左庶子，置于案。次侍中以宝授
皇太子，皇太子跪受，以授左庶子，如上仪。皇太子再
拜，中书舍人押册，中允押宝以出。次皇太子出，如来
仪。初行乐作，出殿门乐止。次百官称贺，乐正撞蕤宾
之钟，《乾安》之乐作，皇帝降坐，乐止，放仗，在位官再拜
以出。礼毕，百官易常服，赴内东门司拜笺贺皇后，次
赴德寿宫，拜表笺贺，诸路监司守臣等并奉表称贺。
明日，车驾诣德寿宫谢。又明日，上御紫宸殿，引皇太
子称谢。还东宫，百官赴东宫参贺。皇太子择日先朝
谒景灵宫，次日朝谒太庙、别庙，又择日诣德寿宫称
谢。先是，礼官言：“皇太子朝谒景灵宫，无所服典故，乞
止用常服。次朝谒太庙、别庙，当衮冕，乘金辂，设仗。”从
之。皇太子言：“乘辂、设仗，虽有至道、天禧故事，非臣子
所安。”诏免皇太子册，用珉简六十枚。乾道中，用七
十五枚，每枚高尺二寸，博一寸二分。前后褾首四枚，
长随简，博四寸，其二刻神，其二刻龙，为奉护状。贯以
金丝，首尾结为金花，饰以帉錔，衬以红罗泥金夹帕，
藉以锦褥，盛以黝漆匣，锦拓里，以金涂银叶段，五明
装，隐起百花凤，覆以绯罗泥金帕，络以红丝结绦，衬
以锦褥，载以“黝漆腰舆《行马》。”

乾道七年，诏立子惇为皇太子。

按《宋史孝宗本纪》，乾道七年春正月“庚辰，虞允文复
请建太子。帝命允文拟诏以进。二月癸丑，诏立子惇
为皇太子。大赦。丁巳，增置皇太子宫讲读官。三月丙
子，立恭王夫人李氏为皇太子妃。丙申，御大庆殿，册
皇太子。夏四月甲子，诏皇太子判临安府。辛未，诏皇
太子领临安尹”按《光宗本纪》，光宗循道宪仁、明功
茂德温文顺武圣哲慈孝皇帝，讳惇，孝宗第三子也。
母曰成穆皇后郭氏。绍兴十七年九月乙丑生于藩
邸。二十年赐今名，授右监门卫率府副率，转荣州刺
史。孝宗即位，拜镇姚军节度使、开府仪同三司，封恭
王。及庄文太子薨，孝宗以帝英武类己，欲立为太子，
而以其非次迟之。乾道六年七月，太史奏：“木火合宿，
主册太子当有赦。”是时，虞允文相因请早建储贰。孝
宗曰：“朕久有此意，事亦素定。但恐储位既正，人性易
骄，即自纵逸，不勤于学，浸有失德。朕所以未建者，更
欲其练历庶务，通知古今，庶无后悔尔。”七年正月丙
子朔，孝宗上两宫尊号册宝，礼成，丞相允文复以请。
孝宗曰：“朕既立太子，即令亲王出镇外藩，卿宜讨论
前代典礼。”允文寻以闻。二月癸丑，乃立帝为皇太子，
庆王恺为雄武、保宁军节度使、判宁国府，进封魏王三月丁酉，受皇太子册。四月甲子，命判临安府，寻领
尹事。帝之为恭王，与讲官商较前代，时出意表，讲官
自以为不及。逮尹临安，究心民政，周知情伪，孝宗数
称之，且语丞相赵雄曰：“太子资质甚美，每遣人来问
安，朕必戒以留意问学。”淳熙十四年十月乙亥，高宗
崩。十一月己亥，百官大祥毕，孝宗手诏皇太子可令
参决庶务。以内东门司为议事堂。十五年二月戊戌，
帝始赴议事堂。自是，间日与辅臣公裳系鞋相见，内
外除擢，自馆职、部刺史以上乃以闻。九月乙巳，又诏
每遇朝殿，令皇太子侍立。十一月，丞相周必大乞去，
孝宗谕曰：“朕比年病倦，欲传位太子，卿须少留。”会陈
康伯家以绍兴传位御札来上。十二月壬申，孝宗遣
中使密持赐必大，因命讨论典礼，既又密以禅意谕
参知政事留正。十六年正月辛亥，两府奏事，孝宗谕
以倦勤，欲禅位皇太子，退就“休养，以毕高宗三年之
制。”因令必大进呈诏草。二月壬戌，孝宗吉服御紫宸
殿，行内禅礼。

按《玉堂杂记》，乾道七年夏四月甲子，诏皇太子判临
安府，用至道故事也。或谓当以大中大夫为判官，通
领府事，恐名称未正，遂议改尹，而以侍从为少尹，馀
判官、推官用卿监、郎官。丁卯，将锁院，降麻，或又疑宣
麻给告，非待储贰之礼。己巳，后省官、礼官会议于史
院，检照唐太宗征辽，命太子监国，及大帝命太子受
诸司启事，或诏或制，押麻为重，可以作则，上然之。庚
午，必大偶当日被宣范紫可成大先以侍讲直宿，闻
报，遽出，薄莫至玉堂。御药李〈忘其名〉持御封御笔：“皇太
子某宜领临安尹，可依此草制。”三鼓进草，因奏：“此制
书既不给告，则当付有司空行。窃恐皇太子别无被
受，欲依自来《诏书体式格》，又首尾书写一通，降付皇
太子。今拟定王式进呈，如赐俞允，乞速批降付下。”御
笔批：依。辛未定告大廷。

### 宁宗开禧三年十一月丁亥诏立皇子荣王曮为皇太子更名㤽己亥以立皇太子大赦

按《宋史宁宗本纪》云云，按《景献太子传》，景献太子，
讳询，燕懿王后，艺祖十一世孙也。初名与愿。宁宗既
失兖王，从宰执京镗等请，取与愿养于宫中，年六岁，
赐名曮。除福州观察使。嘉泰二年，拜威武军节度使，
封卫国公，听读资善堂。开禧元年，时边事益急，金人
请诛首谋用兵者。曮用翊善史弥远计，奏“韩𠈁胄轻
起兵端，上危宗社，宜赐黜罢，以安边境。”从之。曮立为
皇太子，拜开府仪同三司，封荣王，更名㤽。诏御朝，太
子侍立，宰执日赴资善堂会议。寻用天禧故事，宰辅
大臣并兼师傅、宾客，太子出居东宫，更名询。嘉定十
三年薨，年二十九，谥景献。

### 理宗景定元年诏立皇子忠王禥为皇太子按宋史理宗本纪景定元年六月壬寅诏立皇子忠王禥为皇太子赐字长源秋七月丁卯朔皇太子入

东宫行册礼，大赦。丁亥，命皇太子昕朝侍立。八月己
酉，诏皇子受册毕，贾似道、朱熠、皮龙荣、沈炎各进一
秩，东宫官吏诸军兵等官一转，馀皆推恩。按《度宗
本纪》，端文明武景孝皇帝，讳禥，太祖十一世孙，父嗣
荣王与芮，理宗母弟也。嘉熙四年四月九日生于绍
兴府荣邸。初，荣文恭王夫人全氏梦神言帝命汝孙，
然“非汝家所有。”嗣荣王夫人钱氏梦日光照东室。是
夕，齐国夫人黄氏亦梦神人采衣拥一龙纳怀中，已
而有娠。及生，室有赤光，资识内慧，七岁始言，言必合
度，理宗奇之。及在位岁久无子，乃属意托神器焉。淳
祐六年十月己丑，赐名孟启，以皇侄授贵州刺史，入
内小学。七年正月乙卯，授宜州观祭使，就王邸训习。
九年正月乙巳，授庆远军节度使，封益国公。十一年
正月壬戌，改赐名孜，进封建安郡王。宝祐元年正月
庚辰，诏立为皇子，改赐今名。癸未，授崇庆军节度使、
开府仪同三司，进封永嘉郡王。二年七月，以宗正少
卿蔡抗兼翊善。时资善堂初建，理宗制《堂记书》以赐
王。十月癸酉，进封忠王。十一月壬寅，加元服，赐字邦
寿。五年十月庚子，授镇南、遂安军节度使。景定元年
六月壬寅，立为皇太子，赐字长源。命杨栋、叶梦鼎为
皇太子詹事。七月丁卯，太子入东宫。癸未，行册礼。时
理宗家教甚严，鸡初鸣问安，再鸣回宫，三鸣往会议
所参决庶事。退入讲堂，讲官讲经，次讲史，终日手不
释卷。将晡复至榻前起居率为常。理宗问：“今日讲何
经？”答之：是则赐坐赐茶，否则为之反复剖析，又不通
则继以怒，明日须更覆讲。二年正月丁丑，谒孔子于
太学，请以张栻、吕祖谦列从祀。十二月癸卯，册永嘉
郡夫人全氏为皇太子妃。五年十月丁卯，理宗崩，受
遗诏，太子即皇帝位。